Source: https://beta.e-justice.europa.eu/37/MT/costs?CYPRUS&init=true&member=1
Timestamp: 2020-07-05 21:35:58+00:00
Document Index: 2125827

Matched Legal Cases: ['Qorti ', 'Qorti ', 'Qorti ', 'Qorti ', 'qorti ', 'qorti ']

Drittijiet preskritti
Il-prattikanti legali mhumiex maqsumin f’kategoriji differenti fir-Repubblika ta’ Ċipru (jiġifieri avukati fil-qrati inferjuri, avukati fil-qrati superjuri, u tipi oħrajn ta’ avukati). Il-prattikanti legali kollha mniżżlin fir-Reġistru tal-Avukati għandhom jeddijiet indaqs li jidhru fil-qrati nazzjonali u li jipprattikaw il-liġi b’mod ġenerali. Dan japplika irrispettivament minn jekk avukat ikollux it-titolu ta’ avukat fil-qrati inferjuri jew ta’ avukat fil-qrati superjuri barra mill-pajjiż. It-terminu li jintuża għall-prattikanti legali kollha huwa dak ta’ “avukat”.
Avukati (Δικηγόροι)
Id-drittijiet għas-servizzi legali huma ffissati fuq il-bażi ta’ skala ta’ spejjeż tal-qrati approvata mill-Qorti Suprema (Ανώτατο Δικαστήριο).
Għas-servizzi ta’ barra mill-qrati, hemm skali li jiffissaw id-dritt legali minimu.
Fiż-żewġ każijiet, l-avukat jista’ jagħmel ftehim mal-klijent biex jingħata dritt ogħla.
Fil-każ tal-kawżi fil-qrati, dan irid jiġi ddikjarat b’mod uffiċjali.
Hemm żewġ kategoriji ta’ bailiffs f’Ċipru:
Bailiffs tas-settur privat, li jikkonsenjaw dokumenti tal-qrati.
Bailiffs tal-qrati, li jkunu impjegati maċ-Ċivil u jkunu inkarigati biex jikkompletaw il-proċeduri ħalli jkunu infurzati s-sentenzi tal-qrati (eż. ordnijiet għall-qbid u għall-bejgħ ta’ proprjetà mobbli).
Id-drittijiet għall-bailiffs tas-settur privat biex jikkonsenjaw id-dokumenti jiġu kkalkolati skont kemm ikun bogħod l-indirizz fejn trid issir il-konsenja.
Il-bailiffs tal-qrati huma impjegati maċ-Ċivil u jitħallsu b’salarju kull xahar. Il-partijiet għall-kawż li jippreżentaw applikazzjoni biex jittieħdu miżuri ta’ infurzar iħallsu t-taxxa tal-boll tal-Istat, li l-ammont tagħha huwa stabbilit fir-regoli tal-proċedura u li jiddependi mit-tip ta’ miżura ta’ infurzar u l-ammont li qed jipprovaw jiġbru.
Drittijiet preskritti fi proċedimenti ċivili
Drittijiet preskritti għall-partijiet fi proċedimenti ċivili
L-ispejjeż inizjali għad-drittijiet tal-qrati huma preskritti fuq il-bażi tal-iskala tal-petizzjoni jew xi proċedura oħra u jitħallsu meta tiġi ppreżentata l-petizzjoni. Id-drittijiet tal-qrati mhumiex preskritti bħala somma speċifika; huma jiddependu minn kif tipproċedi l-kawża u jiġu kkalkolati fuq il-bażi ta’ skala approvata.
L-istadju tal-proċedimenti ċivili fejn iridu jitħallsu d-drittijiet preskritti
L-ispejjeż inizjali għad-drittijiet tal-qrati jitħallsu meta tiġi ppreżentata l-petizzjoni.
Drittijiet preskritti fi proċedimenti kriminali
Drittijiet preskritti għall-partijiet fi proċedimenti kriminali
Jekk l-akkużat jinstab ħati, jista’ jiġi ordnat iħallas l-ispiża tal-proċedimenti. Ġeneralment dan ikun evitat fejn tingħata sentenza ta’ ħabs, f’liema każ l-ispejjeż jitħallsu mill-Istat, l-istess kif jiġri meta l-akkużat ma jinstabx ħati.
L-istadju tal-proċedimenti kriminali fejn iridu jitħallsu d-drittijiet preskritti
L-ispejjeż, ħlief għall-ispejjeż inizjali li jkunu diġà tħallsu fil-forma ta’ taxxa tal-boll meta tressqet il-kawża, jitħallsu fi tmiem il-proċedimenti.
Drittijiet preskritti fi proċedimenti kostituzzjonali
Drittijiet preskritti għall-partijiet fi proċedimenti kostituzzjonali
L-ispejjeż jiġu kkalkolati fuq il-bażi tal-iskala rilevanti.
L-istadju tal-proċedimenti kostituzzjonali fejn iridu jitħallsu d-drittijiet preskritti
Id-drittijiet jitħallsu fi tmiem il-proċedimenti, ħlief għall-ispejjeż tal-qrati, li jitħallsu meta jitressaq ir-rikors.
L-obbligi tal-avukati fil-konfront tal-klijenti huma elenkati fir-Regolamenti dwar il-Kodiċi ta’ Kondotta tal-Avukati tal-2002 (Οι περί Δεοντολογίας των Δικηγόρων Κανονισμοί του 2002) (Gazzetta tal-Gvern tar-Repubblika, Anness C(1) Nru 237 tas-17.5.2002 (Att Amministrattiv Regolatorju 237/2002).
Fejn nista' nsib informazzjoni dwar is-sorsi tal-ispejjeż f’Ċipru?
L-iktar sorsi tal-ispejjeż importanti huma elenkati fuq is-sit elettroniku tal-Qorti Suprema.
L-informazzjoni tingħata bil-Grieg.
Sit elettroniku disponibbli dwar informazzjoni dwar l-ispejjeż:
Is-sit elettroniku tal-Qorti Suprema.
Tista’ ssib statistiċi dwar ix-xogħol imwettaq mill-qrati tar-Repubblika ta’ Ċipru fuq is-sit elettroniku tal-Qorti Suprema bil-Grieg u bl-Ingliż.
Kif nista’ nikseb informazzjoni rilevanti?
Id-drittijiet tal-avukat huma suġġetti għal VAT ta’ 15%, sakemm l-avukat li jipprovdi s-servizzi jkun irreġistrat għall-finijiet tal-VAT.
X’inhi r-rata applikabbli?
Ir-rata tal-VAT hija ta’ 15%.
Limitu tad-dħul applikabbli fi proċedimenti ċivili
M’hemm l-ebda għajnuna legali fil-proċedimenti ċivili.
Limitu tad-dħul applikabbli fi proċedimenti kriminali għall-akkużati
L-akkużati fi proċedimenti kriminali huma intitolati għal għajnuna legali mingħajr ħlas jekk id-dħul tagħhom ma jkunx biżżejjed biex iħallsu s-servizzi ta’ avukat u l-qorti tikkunsidra li l-għajnuna legali mingħajr ħlas tkun fl-interessi tal-ġustizzja. M’hemm l-ebda limitu tad-dħul iddefinit minn qabel. Il-qorti teżamina l-applikazzjoni fuq il-bażi tal-evidenza kollha, inkluż rapport ippreparat mid-Dipartiment tas-Servizzi tal-Għajnuna Soċjali (Τμήμα Υπηρεσιών Κοινωνικής Ευημερίας) dwar id-dħul u r-rekwiżiti tal-akkużat.
Limitu tad-dħul applikabbli fi proċedimenti kriminali għall-vittmi
Ġeneralment, ma tkunx il-vittma tar-reat li tagħti bidu għal proċedimenti kriminali imma l-Istat, li jħallas l-ispejjeż rilevanti. Għalhekk, m’hemm l-ebda dispożizzjoni biex tkun ipprovduta għajnuna legali mingħajr ħlas lill-vittmi.
Skont il-leġiżlazzjoni rilevanti, ir-reat li jkun akkużat bih l-akkużat irid iġorr piena ta’ sentenza ħabs ta’ mill-inqas 12-il xahar sabiex l-akkużat jikkwalifika għall-għajnuna legali. Madankollu, id-dispożizzjoni inkwistjoni ġiet ikkunsidrata bħala antikostituzzjonali u, għaldaqstant, wieħed għandu jassumi li l-faċilità ta’ għajnuna legali mingħajr ħlas teżisti fil-każijiet kollha.
Ġeneralment, il-parti li titlef tħallas l-ispejjeż tal-parti l-oħra, għalkemm il-kwistjoni tal-ispejjeż taqa’ taħt id-diskrezzjoni tal-qorti, li tista’ tordna mod ieħor.
Drittijiet u spejjeż tal-qrati
Dejta statistika (Grieg)
Dejta statistika (Ingliż)
Ir-rapport ta’ Ċipru fuq l-Istudju dwar it-Trasparenza tal-Ispejjeż (555 Kb)